Phahlane veroordeel polisieman se moordArgieffoto: SAPD Lt.genl. Khomotso Phahlane, waarnemende polisiekommissaris, het die publiek versoek om die polisie by te staan en te help om die skuldiges in die voortslepende moorde op polisiebeamptes vas te trek. “In die jongste voorval is een van ons beamptes vanoggend slegs ŉ paar meter van sy woning af in Phoenix in Durban doodgeskiet. Die beampte was op pad werk toe, toe die voorval gebeur het,” het Phahlane gesê. Volgens ooggetuies is die beampte genader deur ŉ man wat hom twee keer geskiet het. Die verdagte het in ŉ VW Polo op die vlug geslaan. “Kapt. Bheki Simelane (58) is aangetref met sy persoonlike besittings insluitend sy selfoon, vuurwapen en beursie steeds by hom,” het Phahlane gesê. Lt.genl. Bheki Langa, waarnemende provinsiale kommissaris van KwaZulu-Natal, het Simelane se dood as ŉ groot verlies beskryf. “Hy het met sy lewe betaal ná 35 jaar se ononderbroke diens. Ons versoek die howe om die swaarste straf moontlik op te lê,” het Langa gesê. Die polisie ondersoek die motief agter die moord. Die polisie het enigiemand met inligting oor die voorval gevra om die polisie te kontak by 08600 10111.